પહેલાંના જમાનામાં દરેક ઘરનાં રસોડામાં પાણિયારું જોવા મળતું હતું. માટલાં ઉપરાંત રસોઇકામમાં વપરાશમાં લેવાતી તાવડી, દહીં જમાવવાની કાળી માટીની હાંડીથી માંડીને પૂજાઘરમાં દીવો કરવા માટે વપરાતાં માટીના કોડિયાં, નવરાત્રિ સમયે ગુજરાતના ઘરેઘરમાં માતાજીની સ્થાપનામાં મૂકવામાં આવતો ગરબો (કાણાવાળી માટીની માટલી), ચા- દૂધની કુલડીઓ ઉપરાંત માટીનાં રમકડાં વગેરે બનાવવાનું કામ કુંભારો સદીઓથી કરી રહ્યા છે. ઉપરાંત કુંડા, કોઠી, કુંજા વગેરેની પણ માર્કેટમાં માંગ રહે છે. કચ્છના તુણાનાં માટલાં, સુરેન્દ્રનગર નજીક આવેલું થાનગઢનું માટીકામ અને મોરબીનો સિરામિક ઉદ્યોગ દેશભરમાં વખણાય છે.